CELEX: 62020CN0551
Language: mt
Date: 2020-10-26 00:00:00
Title: Kawża C-551/20: Rikors ippreżentat fis-26 ta’ Ottubru 2020 – L-Ungerija vs Il-Parlament Ewropew, Il-Kunsill tal-Unjoni Ewropea

18.1.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 19/35
            
         
      Rikors ippreżentat fis-26 ta’ Ottubru 2020 – L-Ungerija vs Il-Parlament Ewropew, Il-Kunsill tal-Unjoni Ewropea
      (Kawża C-551/20)
      (2021/C 19/38)
      Lingwa tal-kawża: l-Ungeriż
      
         Partijiet
      
      
         Rikorrenti: L-Ungerija (rappreżentanti: M. Z. Fehér u K. Szíjjártó, aġenti)
      
         Konvenuti: Il-Parlament Ewropew, Il-Kunsill tal-Unjoni Ewropea
      
         Talbiet
      
      Ir-rikorrenti titlob li l-Qorti tal-Ġustizzja jogħġobha:
      
                  —
               
               
                  tannulla l-punt 6(c) tal-Artikolu 1 u l-punt 2 tal-Artikolu 2tar-Regolament (UE) 2020/1054 (1) kif ukoll, sekondarjament, id-dispożizzjonijiet kollha li jiffurmaw unità inseparabbli mad-dispożizzjonijiet imsemmija;
               
            
                  —
               
               
                  tannulla l-punt 3 tal-Artikolu 1tar-Regolament (UE) 2020/1055 (2), sa fejn jemenda l-Artikolu 5 tar-Regolament (KE) Nru 1071/2009 li jintroduċi fil-paragrafu (1)(b) ġdid, u, sekondarjament, id-dispożizzjonijiet kollha li jiffurmaw unità inseparabbli mad-dispożizzjonijiet imsemmija;
               
            
                  —
               
               
                  tannulla l-Artikolu 1 tad-Direttiva (UE) 2020/1057 (3) jew, sussidjarjament, il-paragrafu (6) tal-Artikolu 1 tagħha u, sekondarjament, id-dispożizzjonijiet kollha li jiffurmaw unità inseparabbli mad-dispożizzjonijiet imsemmija;
               
            
                  —
               
               
                  tikkundanna lill-Parlament Ewropew u lill-Kunsill għall-ispejjeż.
               
            
         Motivi u argumenti prinċipali
      
      1.   
            Motivi relatati mad-dispożizzjonijiet kontenzjużi tar-Regolament 2020/1054
         
      
      Id-dispożizzjoni inkwistjoni fil-punt 6(c) tal-Artikolu 1 tar-Regolament 2020/1054, skont liema l-perijodi regolari ta’ mistrieħ ta’ kull ġimgħa u kwalunkwe perijodu ta’ mistrieħ ta’ kull ġimgħa ta’ iktar minn 45 siegħa meħuda bħala kumpens għal perijodi mnaqqas preċedenti ta’ mistrieħ ta’ kull ġimgħa ma għandhomx jittieħdu f’vettura, ma tistax tapplika fil-prattika, peress li l-faċilitajiet xierqa ta’ mistrieħ disponibbli ma humiex suffiċjenti. Dan ir-rekwiżit jimponi piż sproporzjonat fuq suġġetti tad-dritt – sewwieqa u impriżi tat-trasport – u jikkostitwixxi żball manifest ta’ evalwazzjoni mil-leġiżlaturi. Bl-istess mod, jikkostitwixxi wkoll żball manifest ta’ evalwazzjoni l-fatt li, fil-qafas tal-proċeduri leġiżlattivi, id-disponibbiltà, in-numru jew il-post tal-akkommodazzjonijiet li jissodisfaw ir-rekwiżiti li jinsabu fid-dispożizzjoni kkontestata ma jiġu eżaminati xejn, minkejja oġġezzjonijiet serji mqajma f’dan ir-rigward.
      Il-Gvern Ungeriż iqis kuntrarju għal-liġi l-punt 2 tal-Artikolu 2 tar-Regolament 2020/1054, li jistabbilixxi d-data li fiha l-vetturi jridu jkunu mgħammra b’takografu intelliġenti tat-tieni ġenerazzjoni (V2). Fl-ewwel lok, meta adottaw din id-dispożizzjoni, il-leġiżlaturi wettqu żball manifest ta’ evalwazzjoni u kisru l-prinċipju ta’ proporzjonalità meta ma eżaminawx l-effetti ekonomiċi u soċjali ġġenerati mill-fatt li t-terminu tmexxa ’l quddiem. Fit-tieni lok, il-leġiżlaturi marru kontra l-aspettattivi leġittimi tal-operaturi ekonomiċi u kisru l-prinċipji ta’ protezzjoni tal-aspettattivi leġittimi u ta’ ċertezza legali. Fit-tielet lok, l-imsemmija dispożizzjoni ma tissodisfax ir-rekwiżit relatat mal-ħtieġa li tinżamm il-kompetittività fl-ekonomija tal-Unjoni, ifformulat fit-tieni paragrafu tal-Artikolu 151 TFUE, peress li attwalment il-vetturi tal-impriżi stabbiliti fi Stati li ma humiex membri tal-Unjoni ma humiex suġġetti għal rekwiżit simili, b’tali mod li dawn l-impriżi għandhom vantaġġ kompetittiv ċar fuq l-impriżi tal-Unjoni.
      2.   
            Motivi relatati mad-dispożizzjonijiet kontenzjużi tar-Regolament 2020/1055
         
      
      Skont il-Gvern Ungeriż, l-obbligu li l-vettura tmur lura kull tmien ġimgħat imur kontra r-rekwiżiti ta’ proporzjonalità u jikkostitwixxi żball manifest ta’ evalwazzjoni, peress li l-Parlament Ewropew u l-Kunsill ma wettqu ebda tip ta’ evalwazzjoni tal-impatt ekonomiku, soċjali u ambjentali tar-rekwiżiti l-ġodda, b’tali mod li huma neqsin minn kull informazzjoni ta’ sfond dwar jekk ir-rekwiżit il-ġdid huwiex proporzjonat jew le. B’dan il-mod, il-leġiżlaturi kisru wkoll il-prinċipju ta’ prekawzjoni, peress li ma evalwawx l-effetti ambjenti tal-miżura. Taħt il-miżura, il-vetturi jkollhom imorru lura mingħajr tagħbija diversi drabi, li ser ikollu bħala riżultat livell ogħla ta’ emissjonijiet tad-diossidu tal-karbonju fl-Unjoni.
      Min-naħa l-oħra, ir-rekwiżit imsemmi jmur kontra l-projbizzjoni ta’ diskriminazzjoni, peress li jaffettwa b’mod differenti lit-trasportaturi stabbiliti fiċ-ċentru tal-Unjoni Ewropea u lil dawk stabbiliti fil-periferija tal-Unjoni, b’mod partikolari f’dawk magħrufa bħala “Stati Membri tal-Ewropa tat-Tlettax”. Taħt l-Artikolu 91(2) TFUE u l-Artikolu 94 TFUE, il-leġiżlaturi kien imisshom ħadu inkunsiderazzjoni ċ-ċirkustanzi speċjali ta’ dawn il-pajjiżi u kien imisshom astjenew milli japprovaw regola li hija diskriminatorja fl-effetti tagħha.
      3.   
            Motivi relatati mad-dispożizzjonijiet kontenzjużi tad-Direttiva 2020/1057
         
      
      Bħala talba fformulata primarjament, il-Gvern Ungeriż jitlob l-annullament tal-Artikolu 1 tad-Direttiva 2020/1057, li jinkludi “regoli speċifiċi dwar l-istazzjonar tax-xufiera”. Huwa jqis li dawn ir-“regoli speċifiċi” huma kuntrarji għal-liġi għaliex ix-xufiera li jwettqu trasport internazzjonali ma jistgħux jitqiesu bħala persuni li jwettqu miżura transnazzjonali fis-sens tal-Artikolu 1(3)(a) tad-Direttiva 96/71/KE u, konsegwentement, id-dispożizzjonijiet tal-imsemmija direttiva ma jistgħux ikunu applikabbli.
      B’mod sussidjarju, il-Gvern Ungeriż jitlob l-annullament tal-Artikolu 1(6) tad-Direttiva 2020/1057, peress li l-leġiżlaturi ma osservawx ir-rekwiżit ta’ ugwaljanza fit-trattament peress li l-eżenzjoni dwar l-operazzjonijiet ta’ trasport bilaterali stabbilita fl-Artikolu 1(3) tad-Direttiva ma tinkludix l-imsemmija operazzjonijiet ta’ trasport ikkombinat akkumpanjat. Bl-istess mod, il-Gvern Ungeriż jallega wkoll fir-rigward ta’ din id-dispożizzjoni l-fatt li ma jeżisti ebda studju tal-impatt u, f’dan il-kuntest, il-ksur tal-prinċipju ta’ proporzjonalità u t-twettiq min-naħa tal-leġiżlaturi ta’ żball manifest ta’ evalwazzjoni.
      
         (1)  Regolament (UE) 2020/1054 tal-Parlament Ewropew u tal-Kunsill tal-15 ta’ Lulju 2020 li jemenda r-Regolament (KE) Nru 561/2006 fir-rigward ta’ rekwiżiti minimi dwar il-ħinijiet massimi ta’ sewqan kuljum u kull ġimgħa, il-pawżi minimi u l-perijodi ta’ mistrieħ kuljum u kull ġimgħa u r-Regolament (UE) Nru 165/2014 fir-rigward tal-pożizzjonament permezz ta’ takografi (ĠU 2020, L 249, p. 1).
      
         (2)  Regolament (UE) 2020/1055 tal-Parlament Ewropew u tal-Kunsill tal-15 ta’ Lulju 2020 li jemenda r-Regolamenti (KE) Nru 1071/2009, (KE) Nru 1072/2009 u (UE) Nru 1024/2012 bl-għan li jiġu adattati għall-iżviluppi fis-settur tat-trasport bit-triq (ĠU 2020, L 249, p. 17)
      
         (3)  Direttiva (UE) 2020/1057 tal-Parlament Ewropew u tal-Kunsill tal-15 ta’ Lulju 2020 li tistabbilixxi regoli speċifiċi rigward id-Direttiva 96/71/KE u d-Direttiva 2014/67/UE għall-istazzjonar tax-xufiera fis-settur tat-trasport bit-triq u li temenda d-Direttiva 2006/22/KE fir-rigward ta’ rekwiżiti tal-infurzar u r-Regolament (UE) Nru 1024/2012 (ĠU 2020, L 249, p. 49).